SET ปิดเช้าลบ 0.43 จุด รับแรงกดดันขยายล็อกดาวน์ – แนะจับตาประชุม “กนง.” พุธนี้
SET ปิดเช้าลบ 0.43 จุด รับแรงกดดันการขยายล็อกดาวน์ และแนะติดตามประชุมคณะกรรมการนโยบายการเงิน (กนง.) พุธนี้ รวมถึงการทยอยประกาศงบฯ บ่ายนี้คาดตลาดฯคงแกว่งไซด์เวย์ต่อไป ให้แนวรับ 1,510 - 1,500 แนวต้าน 1,530 จุด
2 ส.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แกว่งไซด์เวย์ในกรอบแคบหลังจากที่ปรับตัวลงไปมากในสัปดาห์ที่แล้ว โดยได้รับแรงกดดันจากการขยายล็อกดาวน์ แต่จะไม่ได้เข้มเหมือนอย่างที่กังวลว่าจะล็อกดาวน์ 24 ชั่วโมงก็ตาม
ด้านตลาดหุ้นในภูมิภาคเอเชียเช้านี้เคลื่อนไหวในแดนบวกเป็นส่วนใหญ่ ยกเว้นตลาดหุ้นสิงคโปร์และมาเลเซียที่อ่อนลงเล็กน้อยราว 0.3%
อย่างไรก็ดี ยังต้องติดตามการประชุมคณะกรรมการนโยบายการเงิน (กนง.) ในวันพุธนี้ และการทยอยประกาศผลประกอบการของบริษัทจดทะเบียน รวมถึงติดตามการประชุมธนาคารกลางอังกฤษ (BoE)
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งไซด์เวย์ต่อไป โดยมีแนวรับ 1,510 – 1,500 จุด ส่วนแนวต้าน 1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 1,943.45 ล้านบาท ปิดที่ 57.50 บาท ลดลง 1.50 บาท
AMR มูลค่าการซื้อขาย 1,752.24 ล้านบาท ปิดที่ 7.65 บาท เพิ่มขึ้น 0.75 บาท
AS มูลค่าการซื้อขาย 1,170.45 ล้านบาท ปิดที่ 18.20 บาท เพิ่มขึ้น 0.10 บาท
KBANK มูลค่าการซื้อขาย 917.22 ล้านบาท ปิดที่ 101.50 บาท ลดลง 1.50 บาท
RCL มูลค่าการซื้อขาย 876.07 ล้านบาท ปิดที่ 59.00 บาท เพิ่มขึ้น 1.50 บาท